Kom, hjerte, med hvad dødt du har,

hvad du med sorg til graven bar,

gak med det alt til ham, som døde,

men levende dig nu vil møde!

*Vers fra salmen ’Stat op min sjæl i morgengry’, skrevet af W. A. Wexels.*

**Spørgsmål du kan tænke over:**

Hvor kan du gå hen, hvis du bærer på en sorg i hjertet?

Tag det sorte kors fra graven!

Plant en lilje, hvor det stod!

Ved hvert skridt i dødninghaven

blomster spire for vor fod!

*Vers fra salmen ’Tag det sorte kors’, skrevet af N.F.S. Grundtvig.*

**Spørgsmål du kan tænke over:**

Har du oplevet nyt liv vokse ud af en sorg?

”Jeg lever på en stor taknemmelighed over de mange uventede glæder, jeg har fået lov at få. Alle de bekymringer for mine børn, der viste sig ubegrundede. De mange gange, gode mennesker har givet mig støtte og styrke og bogstavelig talt rejst mig op.”

*Citat fra Eva Holmegaard Larsen, sognepræst i Nødebo og Gadevang sogne. Citatet er fra artiklen ’Vi forelsker os jo stadigvæk’ på folkekirken.dk.*

**Spørgsmål du kan tænke over:**

Hvad er du taknemmelig over?

”Forleden var jeg ude at køre med min datter, og så siger hun pludselig: ’Aj mor se, hvor smuk månen er nu.’ Børn er måske mere åbne for undere i verden, de begejstres lettere, det underfulde kan forsvinde, når vi vokser ind i livet. Men hvis man har en opmærksomhed på livet, kan man se, at undere er her hele tiden.”

*Citat fra Dy Plambeck, forfatter og salmedigter, fra artiklen ’Verdens mest almindelige mirakel’ på folkekirken.dk.*

**Spørgsmål du kan tænke over:**

Hvornår blev du sidst begejstret over noget?

”På grund af mit helbred i øjeblikket oplever jeg, at der er dage, hvor jeg hverken har lyst til at gå en tur eller til gudstjeneste, selvom jeg egentlig godt ved, at begge dele er gode for mig. Jeg kan falde ned i sofaen til Netflix og navlepilleri, også selvom erfaringen siger mig, at det ikke er der, jeg henter livsmod og håb. Det kommer derimod til mig, når jeg glemmer mig selv et øjeblik, som når jeg er optaget af andre, når jeg er til gudstjeneste, eller når jeg går en tur i skoven. Det er også en lære i evangeliet, at man skal sætte sig selv i situationer, hvor man er åben for underet, og ofte kommer jeg hjem fra turene med fornyet energi. Jeg er sikker på, at det er Gud, der har rørt mig, at der er sket et under, selv om det måske lyder naivt, når man siger det.”

*Citat fra Hanne Jul Jakobsen, sognepræst ved Møllevangskirken i Aarhus, fra artiklen ’Du behøver ikke at rejse efter underet’ på folkekirken.dk.*

**Spørgsmål du kan tænke over:**

Hvilke ting i dit liv kan give dig håb eller livsmod?

”En stor del af vores levetid bruger vi på at vente. Vi venter på, at foråret folder sig ud, vi venter på vaccinen, vi venter på Jesus’ fødselsdag, juleaften. Når vi møder gravide, taler vi om, at ’de venter barn’. Men man går glip af graviditeten, hvis man kun venter på barnets forløsning, og man går glip af rigtig meget, hvis man bruger store dele af sit liv på at vente i stedet for at være til stede der, hvor man er. Selvfølgelig skal der være plads til drømme, og man skal også have et fremtidsperspektiv, men jeg tror, det kan være godt at slippe lidt og mærke livet lige nu.”

*Citat fra Dy Plambeck, forfatter og salmedigter, fra artiklen ’Verdens mest almindelige mirakel’ på folkekirken.dk.*

**Spørgsmål du kan tænke over:**

Venter du på noget for tiden?